|  |  |
| --- | --- |
| **16. NAPIREND** | Ügyiratszám: **BSZ/158-5/2024.** |

**ELŐTERJESZTÉS**

a Képviselő-testület **2024. február 26-i nyilvános** ülésére

|  |  |
| --- | --- |
| **Tárgy:** | **2023. évi beszámoló a háziorvosi ellátás személyi és tárgyi feltételeiről**  |
| **Előterjesztő:** | Bíró Imre polgármester |
| **Előkészítette:** | dr. Oláh Kálmán háziorvosdr. Varga Viktória jegyző |

**TISZTELT KÉPVISELŐ-TESTÜLET!**

Balatonszepezd Község Önkormányzata a háziorvosi feladatok ellátását a Zánka és Térsége Egészségügyi Intézményi Társuláson keresztül látja el, az OLIKALMI és TÁRSA Háziorvosi és Egészségügyi Szolgáltató Kft-vel kötött feladat-ellátási szerződéssel.

A feladatellátási szerződés 22. pontja értelmében a háziorvos minden év december 31. napjáig a körzeti háziorvosi szolgálat feltételeiről és működéséről az önkormányzatok képviselő-testületeinek írásban beszámol.

dr. Oláh Kálmán háziorvos elkészítette a 2023. évi beszámolót, melyet az előterjesztés melléklete tartalmaz.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjen.

**HATÁROZATI JAVASLAT**

Balatonszepezd Község Önkormányzata Képviselő-testülete a háziorvosi szolgálat munkájáról, a háziorvosi ellátás személyi és tárgyi feltételeiről szóló 2023. évi beszámolót elfogadja.

Szentantalfa, 2024. február 10.

 **Bíró Imre**

polgármester

**OLIKALMI ÉS TÁRSA Háziorvosi és Egészségügyi Szolgáltató Kft.
Dr. Oláh Kálmán**

**Szh.: 8251 Zánka, Rákóczi út 34.**

**Tel.: 0630/2834433, e-mail: olikalmi@gmail.com
Th.: 8251 Zánka, Rákóczi út 31., ORVOSI RENDELŐ
Tel.: 0687/468 181, 0630/9787884
e-mail: zankarendelo@gmail.com**

***Beszámoló a háziorvosi szolgálat munkájáról, a háziorvosi ellátás személyi és tárgyi feltételeiről***

**2023.01.01. – 2023.12.31.**

*Zánka, Balatoncsicsó, Balatonszepezd, Óbudavár, Szentantalfa, Szentjakabfa, Tagyon* településeket ellátó háziorvosi praxis beszámolója a 2023.01.01-2023.12.31. közötti időszakot foglalja össze.

A **személyi feltételek** adottak, az *orvos,* a *diplomás ápoló-asszisztens* és a *felnőtt szakápoló-asszisztens* is napi 8 órában dolgozik.

A praxis településeinek vezetőivel és lakosságával, valamint az egyes intézmények vezetőivel, az óvoda és az iskola pedagógusaival jó a kapcsolata praxisunknak, a praxisban dolgozó egészségügyi személyzetnek. (Szeretném kiemelni, hogy a zánkai Bozzay Pál Általános Iskola igazgatójával szoros együttműködésben sikerült megoldani egy gyermekkel kapcsolatos egészségügyi problémát, amivel az adott osztályban kialakult nagyon komoly konfliktust így közösen szüntettünk meg.)

Az alapellátás átalakítása kapcsán a finanszírozásunkban *indikátor rendszert* vezettek be. Ennek lényege az, hogy az eddig fix finanszírozási összegünk bizonyos elemeit megszüntették, így havi finanszírozásunk összegét több százezer forinttal (praxisunk esetén havonta kb. 500.000 Ft-tal) csökkentették. Ezt egy teljesítmény alapon működő finanszírozási összeggel korrigáltak, ami bizonyos paraméterek elemzésével figyeli a munkánkat és a vármegyében ismert átlaghoz viszonyítva értékeli az orvost. Az így kapott pontszámokhoz (indikátor pont) rendelt pénzösszeg adja a finanszírozásunkat. Az indikátorok teljesítése hatalmas adminisztratív és szervezési munka, ugyanis a vizsgált paraméterek nem az orvos munkáját, hanem a beteget figyeli. Pl. nem azt nézi, hogy az orvos kiadta-e a betegének a szűrővizsgálathoz szükséges beutalót, vagy felírta-e a krónikus betegségekben a szakmai ajánlásoknak megfelelően szükséges gyógyszereket, hanem hogy a beteg elment-e a kiírt vizsgálatra, vagy kiváltotta-e a felírt receptet. Vagyis nem a megyében dolgozó háziorvosok munkáját, hanem az egyes praxisokban élő betegek viselkedését méri és hasonlítja össze. Ennek megfelelően folyamatosan figyeljük az EESZT-n keresztül, hogy a betegeink kiváltották-e a felírt gyógyszert. Emellett folyamatosan monitorozzuk a számítógépes programunkban, hogy milyen vizsgálat aktuális egy-egy páciensnek. Ezt követően behívjuk őt a rendelőbe (telefonos megkereséssel) és kiadjuk a vizsgálathoz szükséges beutalót. Majd – mivel sok beteg ezt követően eltűnik, nem megy el a vizsgálatra – azt is ellenőriznünk kell, hogy a beteg elment-e a vizsgálatra, adott esetben újra megkeresni telefonon, behívni a rendelőbe. Ha megvan a lelet jelentkezik a beteg, hogy megbeszéljük az eredményt. (Bár előfordul, hogy nekünk kell újra megkeresni telefonon a beteget, mivel vannak, akik elmennek, de a lelettel már nem jelentkeznek az orvosnál…) Praxisunk hét települést lát el és igen nagy betegszámmal működik – közel 2100 kártya, ami vegyes, vagyis gyermeket és felnőttet is ellátó praxis esetén nagy betegforgalmat jelent, illetve a praxisba bejelentkezett betegek között annyi gyermek van, mint egy önálló gyermek-háziorvosi praxisban. Ezt a nagy betegforgalmat kellett összehangolnunk az indikátor rendszer által támasztott feladatok ellátásával. A lakosság még átfogóbb egészségügyi szűrése érdekében, valamint a várakozási idő csökkentésének reményében átalakítottam a zánkai rendelő működését. Három egységet hoztunk létre: egy ***betegfogadó és akut betegellátó helyiséget***, egy ***asszisztensi helyiséget*** és egy ***orvosi rendelőt***. Emellett a rendelési időben *prevenciós rendelési idő* lett elkülönítve a jogszabályi változásoknak megfelelően. A prevenciós rendelési időben igyekszünk azokat a betegeket előjegyezni, akiknél szűrővizsgálatokat, életmódtanácsadást, vagy egy-egy betegség kapcsán betegoktatási munkát végzünk.

1. **Betegfogadó helyiség:** *Megközelíthető* a váróteremből és az asszisztensi helyiség felől is. *Funkcióját* tekintve olyan telefonközpont és betegfogadó állomás, ahol általános ügyintézésre és sürgősségi betegellátásra is lehetőség van. *Célja* egy betegségszűrő és betegségmegelőző munka biztosítása, a várakozási idő lerövidítése, az orvosnál zajló munka nyugalmának biztosítása, illetve szükség esetén akut beteg ellátása, őrzött megfigyelése.
* ***Telefonközpont*** került kiépítésre, aminek köszönhetően a telefon először a betegfogadó helyiségben csörög és ha a telefonáló orvossal szeretne beszélni, akkor az asszisztens bekapcsolja a hívást az orvosi rendelőbe. Így csak abban az esetben zavarja a rendelést telefoncsörgés, ha az valóban sürgős és indokolt.
* Orvossal előre egyeztetett, így aktuálisan orvost nem igénylő ***adminisztratív ügyek intézése*** (pl. előre megbeszélt lelet, beutaló, vagy igazolás kiadása).
* ***Beteggondozás*** és ***prevenciós munka (betegségszűrés)*** a legfontosabb feladata az itt dolgozó asszisztensnek, aki vérnyomást és vércukrot mér, kikérdezi a beteget – esetleges panaszok felől érdeklődik, különböző szűrőteszteket töltet ki a betegekkel. *Folyamatosan monitorozza a praxisba tartozó összes beteg adatait* az elektronikus orvosi nyilvántartásunkban és ez alapján az életkorhoz kötött szűrővizsgálatok, vagy egyéb egészségügyi okok miatt telefonon felkeresi és behívja a rendelőbe a pácienseket, ahol tájékoztatja, szükséges beutalókkal, tanácsokkal látja el őket. Természetesen mindez az orvossal való szoros együttműködés alapján, az orvos utasításai szerint történik, illetve ha az asszisztens bármi eltérést talál, azt azonnal jelzi az orvosnak. Ezt követően kerül a páciens az orvoshoz.
* A komolyabb rosszulléttel érkező ***beteg sürgős, soron kívüli ellátása*** is a betegfogadó helyiségben történik. Mivel a helyiség teljesen elzárható a rendelő többi részétől, ezért a beteg ellátása és állapotának stabilizálása utáni megfigyelése párhuzamosan is tud folyni a rendeléssel, más betegek ellátásával.
1. **Asszisztensi helyiség:** *Megközelíthető* a váróterem, a betegfogadó helyiség, a védőnői részleg és az orvosi rendelő felől, vagyis a rendelő központjában helyezkedik el. *Funkcióját* tekintve az orvos közvetlen munkáját segíti – adminisztrál és az orvos utasítására segít a beteg ellátásánál, valamint telefonon intézkedik, ha szükséges.
2. **Orvosi rendelő:** *Megközelíthető* csak az asszisztensi helyiség felől, a többi helységgel ezen keresztül áll kapcsolatban. Az orvos-beteg találkozás helyszíne, elhelyezkedése miatt bizalmas, négyszemközti beszélgetésnek is lehetőséget adó helyiség. Itt történik a kórtörténet felvétele, a betegvizsgálat és a további teendők, az esetleges további vizsgálatok, illetve az alkalmazott terápia megbeszélése, valamint a kiszűrt betegek egészségügyi, életmód tanácsadása.

Az indikátor rendszer és az ezzel járó finanszírozás, vagyis a praxis működéséhez szükséges anyagi forrás biztosítása mellett fontos orvosszakmai szempontok is megkövetelték a rendelés struktúrájának az átalakítását. Egy 2006-os vizsgálat során szívbetegek és cukorbetegek kapcsán vizsgálták a halálozást a terápiás utasítások betartásának függvényében. Az az eredmény született, hogy a rossz terápiás együttműködés gyakorlatilag éppen olyan eredményre vezet, mint ha a beteget egyáltalán nem kezelnénk. Ez arra hívja fel a figyelmet, hogy a beteget érdekeltté kell tenni az alkalmazott terápia betartásában. Ennek érdekében a régi szemléletet, az ún. orvoscentrikus orvos-beteg kapcsolatot fel kell váltsa egy *betegcentrikus orvos beteg együttműködés*, ami a beteget egyenrangú partnerként kezeli és *korrekt betegtájékoztatást és terápiás betegoktatást követően* nem utasít, hanem *közös döntéshozatal* eredményeként *egyénre szabott terápiát* javasol, amit a beteg sokkal nagyobb eséllyel fog tartani. Ezért tartottam fontosnak, hogy a rendelés átalakításával növeljük az orvos-beteg találkozásokra fordítható idő hosszát.

Azt is tudjuk, hogy az egészségünket befolyásoló tényezők közül a közvetlen egészségügyi ellátás mindössze 15%-ban, míg az életmód-életvitel, testmozgás, táplálkozás, valamint a közegészségügyi, lakó- és munkakörnyezeti tényezők 75%-ban játszanak szerepet. Ezért is fontos a prevenciós munka, melynek az új rendelő sokkal jobb feltételeket biztosít.

Az alapellátás átalakítása kapcsán megtörtént a rendelők ÁNTSZ ellenőrzése is, ahol a zánkai rendelő esetében mindent rendben találtak, a másik három rendelőben viszont néhány hiányosság pótlására, valamint az épületek bizonyos részeinek felújítására szólították fel az Önkormányzatokat. Az elszabadult energiaárak és a nagymértékű infláció miatt a balatoncsicsói és a szentantalfai rendelők bezárásra kerültek. Így jelenleg 2 rendelőben történik rendelés, Zánkán és Balatonszepezden. *Zánkán* minden munkanap van rendelés, ahol *heti 19 óra* az összes rendelési idő. A rendelők bezárása az ellátás tekintetében nem okozott problémát, ugyanis szükség esetén *Balatoncsicsó, Óbudavár*, *Szentantalfa,* *Szentjakabfa* és *Tagyon* betegeinek szállítását az önkormányzatok eddig is biztosították, de általában a betegek ezt saját maguk megoldják. Szükség esetén pedig kimegyek a beteg otthonába. Emellett Kovácsné Ildi diplomás ápoló asszisztensem rendszeresen látogatja az idős betegeket, illetve a szociális gondozók jelzése alapján is folyamatosan tudok információhoz jutni az idős vagy mozgásában korlátozott, akadályozott betegekkel kapcsolatosan.

*Balatonszepezden* heti 2 munkanap rendelünk 1-1 órát.

**Heti össz. rendelési idő:** 21 óra, melyhez még hozzájön a tanácsadás és az iskolaorvosi rendelés időtartama.

**RENDELÉSI IDŐ:**

Hétfő: 8:00 – 11:00 Zánka
11:00 – 12:00 **prevenciós rendelés** Zánka

Kedd: 8:00 – 9:00 Balatonszepezd
9:30 – 12:00 Zánka
12:00 – 13:00 **iskola-egészségügyi ellátás** Zánka

Szerda: 8:00 – 10:00 Zánka
10:00 – 11:00 **prevenciós rendelés** Zánka
13:00 – 15:00 **prevenciós rendelés** Zánka
15:00 – 16:00 Zánka

Csütörtök: 8:00 – 11:00 Zánka
11:00 – 12:00 **prevenciós rendelés** Zánka
12:00 – 14:00 **tanácsadás** Zánka

Péntek 8:00 – 9:00 Balatonszepezd
9:30 – 12:00 Zánka

Betegeinknek lehetősége van *időpontot foglalnia* a rendelésünkre, amit az asszisztensek hatékonyan összehangolnak az időpont nélkül érkező betegek ellátásával. A sürgős betegek ellátása természetesen minden körülmények között elsőbbséget élvez, ennek megfelelően igyekszünk az előjegyzett időpontokat tartani. Beteget soha nem küldünk el. A rendelési időn kívüli *készenléti időszakban* történik a nem sürgős fekvő vagy nehezen mozgó betegek ellátása, gondozása, látogatása háznál, melyet az orvos végez.
A diplomás ápolónő is végez beteglátogatást idős, nehezen mozgó, illetve ágyban fekvő, krónikus betegek körében, abban az időszakban, amikor nem rendelünk. A készenléti idő számukra többnyire dokumentálással, a minden évben egyre több adminisztratív munkával telik.

**Csecsemő- és kisgyermek tanácsadás** a praxisba tartozó nagy gyermek létszám miatt a védőnővel egyeztetett időpontban történik. Általában igyekszünk a rendelési időben meghatározott csütörtök 12:00 – 14:00 óra között megtartani a tanácsadást, azonban a családokhoz alkalmazkodva sokszor egyéb időpontokban is tartunk tanácsadást. (A nazarénus családokban gyakran több gyermek van, így sokszor alkalmazkodunk a családok igényeihez, másik megbeszélt időpontban fogadjuk őket tanácsadásra. Előfordul, hogy valaki busszal tudja hozni gyermekét, az ő esetükben a busz menetrendhez alkalmazkodunk, hogy ne kelljen sokat várni gyermekével a szülőnek. A védőnővel igyekszünk rugalmasak lenni…) Az **újszülött csecsemők** első vizsgálata háznál történik, ahová a védőnővel együtt megyünk ki.

Véleményem szerint ez a rendelési szisztéma megfelelő.

**A praxis fontosabb statisztikai adatai**:

**A praxisba bejelentkezettek száma:** 2073 fő (Ez nagyságrendileg megegyezik a tavalyi létszámmal.)

|  |  |  |  |
| --- | --- | --- | --- |
|  | **Férfi** | **Nő** | **Összesen** |
| 0-1 év | 11 | 13 | 24 |
| 2-3 év | 18 | 29 | 47 |
| 4-6 év | 33 | 43 | 77 |
| 7-14 év | 85 | 81 | 165 |
| 15-18 év | 67 | 43 | 85 |
| *Csecsemők és gyermekek összesen* | ***214*** | ***209*** | ***398*** |
| 19-30 év | 79 | 120 | 199 |
| 31-40 év | 150 | 136 | 286 |
| 41-50 év | 160 | 149 | 309 |
| 51-60 év | 114 | 136 | 250 |
| 61-70 év | 140 | 150 | 290 |
| 70 év fölött | 125 | 191 | 316 |
| *Felnőttek összesen* | ***768*** | ***882*** | ***1675*** |
| **ÖSSZESEN** | **982** | **1091** | **2073** |

Feltűnő a nemek száma közötti különbség a praxisba bejelentkezett 70 év fölötti betegek között. Ennek oka a férfiak rosszabb egészségi állapota és a nők egészségesebb életmódja. A praxis prevenciós munkája természetesen mindenkire egyformán kiterjed, de ez a sajnálatos adat plusz energiát igényel a férfiak egészségnevelését illetően.

2023.01.01-2023.12.31. között 25 **újszülöttnek** kérték a praxisba való fölvételét (13 lány, 12 fiú):

Zánka: 8 fő
Szentantalfa: 7 fő
Balatoncsicsó: 3 fő
Szentjakabfa: 2 fő
Balatonszepezd: 1 fő
Tagyon: 1 fő

Körzeten kívül bejelentkezett:
Nagyvázsony: 2 fő
Monoszló: 1 fő

Óbudaváron 2023-ban nem született gyermek, akinek kérték volna a praxisba való felvételét.

2023.01.01-2023.12.31. között 20 **halálozás** történt a praxisban:

Zánkán: összesen 7 fő (6 nő, 1 férfi):
 95 éves nő
 93 éves nő
 91 éves nő
 90 éves nő
 90 éves nő
 78 éves férfi
 77 éves nő

* szívelégtelenség: 5 eset
* tüdőgyulladás: 2 eset

Balatonszepezd: 6 fő (2 nő, 4 férfi):
 92 éves nő
 80 éves férfi
 76 éves férfi
 71 éves nő
 66 éves férfi
 64 éves férfi

* szívelégtelenség: 4 eset

(ebből szívinfarktus: 1 eset)

* tüdőembólia: 1 eset
* rosszindulatú daganat: 1 eset

Szentantalfa: 3 fő (2 nő, 1 férfi):
 83 éves nő
 74 éves férfi
 62 éves nő

* szívelégtelenség: 2 eset
* rosszindulatú daganat: 1 eset

Szentjakabfa: 2 fő (1 nő, 1 férfi):
 92 éves nő
 62 éves férfi

* szívelégtelenség: 1 eset
* rosszindulatú daganat: 1 eset

Balatoncsicsó: 1 férfi
 55 éves férfi **}**

autoimmun betegség

Tagyon: 1 férfi

szívelégtelenség

 87 éves nő **}**

**Betegforgalmi statisztika:**

2023.01.01-2023.12.31. között összesen *14 699 megjelenés* volt a rendelőkben (ebből 615 ambuláns ellátás – vagyis nem praxisba bejelentkezett beteg ellátása, ami nagyrészt a nyári szezon 2 hónapja alatt történik!). Ez az esetszám 2265 személy ellátását jelentette.

Beteg lakásán hívásra 91 alkalommal voltam.

A fenti adatok ismeretében a napi átlagos megjelenések száma (a szabadságokat nem számolva!): kb. *58-59 fő (eset)/nap*.

**Gondozási statisztika:** *összesen 916 gondozott betegünk van* – ezek közül a legfontosabbakat kiemelve:

1. *Magasvérnyomás-betegség: 600* fő – a betegek többsége 50 év feletti. A nemek közti megoszlás is beszédes: 70 éves korig nagyságrendileg megegyezik a nők és férfiak aránya, 70 év felett viszont közel kétszer annyi nőt gondozunk magasvérnyomás-betegséggel, mint férfit. Ennek oka sajnos az, hogy a férfiak nagy része ezt az életkort már meg sem éli!
2. *Cukorbetegség:* 241 fő – a betegek többsége 60 év feletti. – Veszélyeztetett állapot miatt gondozott még ezen felül 117 beteg. 1 beteg gyermek, I. típusú inzulinos cukorbeteg. (A szervezett szűrővizsgálatoknak köszönhetően közel 90 új cukorbeteget szűrtünk ki 2023-ban!)
3. *Keringési betegségek (beleértve a szívelégtelenség és egyéb artériás érbetegségeket):* 200 fő – a betegek többsége 60 év feletti.
4. *Mozgásszervi betegségek:* 220 fő – többségében 60 év feletti nők, melyet a nőket különösképpen érintő csontritkulás mint népbetegség is magyaráz. Közülük 1 fő fejlődési rendellenességgel született, gondozott kisgyermek.
5. *Légzőszervi betegségek:* 138 fő – a betegek többsége 50 év feletti. Közülük 17 gondozott asztmás gyermek.
6. *Daganatos betegség:* 98 fő – többségében 60 év feletti nők. (Természetesen ezt az adatot magyarázza a nemek közötti aránytalanság 65 év fölött, tudniillik a férfiak korábban meghalnak szív-érrendszeri betegségekben.) Szintén a szervezett szűrővizsgálatoknak köszönhetően több mint 13 fővel több a gondozott daganatos beteg, közülük 4 beteg (egy pajzsmirigy, két mell és egy tüdődaganat) olyan korai stádiumban került kiszűrésre, hogy remélhetőleg a későbbi élettartamukat nem fogja befolyásolni a daganatos betegségük. Mindhárom beteg túl van a műtéten, utókezeléseket kapnak.
7. *Endokrin betegségek:* 94 fő – nők között közel 10-szer gyakoribb! (Főleg pajzsmirigy betegség, többségében pajzsmirigy alulműködés.)
8. *Neurológiai betegségek:* 48 fő – többségében 60 év feletti nők.
9. *Pszichiátriai betegségek:* 49 fő – többségében nők.
10. *Májbetegség:* 47 fő – többsége alkoholos májbetegség.

A szervezett szűrővizsgálatoknak köszönhetően a cukorbetegség mellett sok magas koleszterin és húgysav szinttel rendelkező beteget szűrtünk ki és kezdtünk el kezelni. (Mindhárom tényező a szív-érrendszeri betegségek fontos rizikófaktora.)

A COVID-19 járvány 2022-re „megszelídült”, vagyis komolyabb betegséget képes volt még okozni, de halálos szövődmények kifejezetten ritkán fordultak elő. Mint fertőző betegség továbbra is jelen van, de már nem okoz a korábban tapasztaltakhoz mértékű problémát. Kijelenthető, hogy 2023-ra megszűnt a járvány, legalábbis abban az értelemben, ahogy gondolunk rá a 2019-2020-as események kapcsán. 2023-ban az egyik legnagyobb szakmai kihívást a COVID okozta, illetve azzal bizonyítottan, vagy egyelőre még csak feltételesen összefüggésbe hozható betegségek felismerése, kivizsgálása és kezelése jelentette. Feltűnően megnőtt a daganatos betegségek, illetve a vérrögképződéssel kapcsolatos szív-érrendszeri betegségek száma praxisunkban. Ezek közül is kiemelendő az ismeretlen forrásból kiinduló tüdőembóliák, illetve bizonyos szívbetegségek előfordulásának növekedése.

*Táppénzes felülvizsgálat* havonta, ellenőrző főorvos által történik. Táppénzen lévők száma átlagosan 10-12 fő.

Az **iskolaorvosi** feladatokat a védőnővel együttműködve látjuk el. A védőoltásokat, valamint az életkor szerinti kötelező szűrővizsgálatokat az iskolákban végezzük. Az iskolai státuszvizsgálatokat minden évben egyszer végezzük a páros osztályokban, így a gyerekek 2 évente esnek át orvosi szűrővizsgálaton. A leggyakoribb kiszűrt eltérések a mozgásszervi betegségek (vázdeformitás – lúdtalp, gerincferdülés) és az elhízás, de szűrtünk már ki szívzörej mögött meghúzódó szívbetegséget is, amit műtétileg kellett megoldani. Ezt követően a szülőkkel a védőnő veszi fel a kapcsolatot és irányítja orvoshoz a gyermeket további vizsgálatok elvégzése, kezelés, vagy tanácsadás céljából. Orvosi tanácsadáson *371 alkalommal* jelent meg páciens 2023.01.01-2023.12.31. között*.*

Ellátott intézmények:

* Bozzay Pál Általános Iskola – Zánka
* Kétnyelvű Német Nemzetiségi Óvoda és Bölcsőde – Zánka
* Nivegy-völgyi Német Nemzetiségi Iskola – Balatoncsicsó
* Nivegy-völgyi Óvoda – Szentantalfa

**Gondozott gyermekek:**

Szentantalfa: 10 gyermek betegség miatt.

Zánka: 7 gyermek betegség miatt.

Balatoncsicsó: 4 gyermek betegség miatt.

Balatonszepezden 2 gyermek betegség miatt.

Tagyon: 2 gyermek betegség miatt.

Szentjakabfa: 1 gyermek szociális ok miatt.

Óbudavár: nem volt gondozásra szoruló gyermek.

 Praxisunk 2021. december 01-től egy 9 tagú **praxisközösség** része (5 vegyes háziorvosi praxis, 3 balatonfüredi gyermekorvosi praxis és 1 fogorvosi praxis). Az alapellátást érintő egészségügyi rendelkezések miatt volt erre szükség. A praxisok szakmai együttműködése próbálja az egyébként elszigetelten működő háziorvosi praxisok hatékonyságát növelni, legfőként a prevenciós munka tekintetében. A prevenciós rendelés során kerül sor különböző életmóddal kapcsolatos kérdőívek kiértékelésére, valamint olyan népbetegségek szűrésére, mint a szív-érrendszeri betegségek, szívritmuszavarok, cukorbetegség, daganatos betegségek, csontritkulás, demencia (időskori elbutulás), májbetegségek, vagy az alkoholizmus. Ezeket a teljesítéseket külön dokumentáljuk és jelentjük a finanszírozó felé (NEAK), valamint szakmai elemzésre és megbeszélésre van lehetősége a praxisközösség praxisainak.

A zánkai rendelőben **vérvételre** is van lehetőség, melyet előzetes megbeszélést követően, előjegyzés alapján orvosszakmai és egyéb (pl. szociális, munkahelyi, stb…) szempontok szerint szervezünk. A Háziorvosi Szolgálat továbbra sem számol föl díjat a vérvételért, így a betegeknek ez teljesen ingyenes. A levett vérmintákat a falugondnoki szolgálat szállította be a tapolcai kórházba.

**Egészségnevelés, előadások:**

2023-tól újra elindítottam az összes praxisomba tartozó intézményben az iskolásoknak és az óvodásoknak tartott elsősegélyoktatást. Ezen felül a 7. és 8. osztályosoknak a függőségről (elsősorban a dohányzás, alkohol, kábítószer és telefonhasználat) tartok prevenciós előadást. Minden tanév második félévében tartom az előadásokat kettesével összevont osztályoknak, így reményeim szerint minden zánkai és balatoncsicsói iskolás gyerek úgy ballag majd el az iskolából, hogy tisztában van egy alapvető elsősegélynyújtással és újraélesztéssel. Az óvodában a gyerekeknek is tartottam elsősegélynyújtás oktatást és az óvodai dolgozók is kérték, úgyhogy nekik is tartok minden évben újraélesztés-elsősegélynyújtás oktatást. Ehhez beszereztem egy felnőtt és egy kisbaba oktató bábút, amin a befúvásos lélegeztetést és a mellkas nyomását (mellkaskompressziót) is lehet gyakorolni. (Ez évente összesen 14 előadás.)

Ezen kívül a zánkai óvodások egy alkalommal átjönnek a rendelőbe, amikor bemutatok nekik orvosi eszközöket és megbeszéljük, hogy nem kell félni az orvostól. Nagy sikere van a csontváznak, amin a betegeknek szoktam magyarázni a mozgásszervi betegségeket. Ezen kívül mostmár hagyomány, hogy minden évben a zánkai óvodások díszítik fel az általuk sütött mézeskalács díszekkel a rendelői karácsonyfát. Mindkettő esemény nagyban hozzájárul ahhoz, hogy a praxisunkba tartozó kisgyermekek többsége szorongástól és félelemtől mentesen, matrica reményében jön a rendelésünkre.

A zánkai kertbarát, nyugdíjas és életmód klubban tartottam előadást, egészséggel, életmóddal kapcsolatos beszélgetést. A praxishoz tartozó többi település klubjaitól nem érkezett felkérés, hogy tartsak előadást. A Zánkai Hírmondó Egészség rovatában minden alkalommal jelenik meg cikkem egészségügyi témában.

Zánkán 2023. június 7-14. között megrendezett egészséghéten „*Testünk a csoda*” címmel az emberi test működéséről lehetett megtekinteni egy interaktív kiállítást. A szervezésben aktívan részt vettem, valamint a megnyitó előadást én tartottam. A rendezvény fő vendége dr. Zacher Gábor volt. Előadást tartott még feleségem, dr. Nemes Andrea gyermekpszichiátria témában, valamint Szálka Brigitta dietetikus. Emellett különböző szűrővizsgálatokon is részt lehetett venni. Rábaközi Rita és Meinczingerné Vágner Zsuzsanna táplálkozási ajánlást tartottak.

A zánkai rendelőben **bőrgyógyászati magánrendelés** is működik, Dr. Bónis Béla bőrgyógyász minden hónap első péntekén rendel 14:00 – 16:00 között. A magán-szakrendelés nagyon népszerű lett, a szomszédos településekről is egyre többen keresik fel. A jogszabályoknak megfelelően a magán és az államilag (NEAK által) finanszírozott háziorvosi ellátás teljesen elkülönül. Az Önkormányzat kedvező bérleti feltételeinek köszönhetően a magánrendelés tarifái nagyon kedvezőek.

2022-óta **oktató családorvos** vagyok, azóta 2 háziorvos rezidens volt gyakorlaton rendelőnkben, jelenleg is tutora vagyok egy háziorvos rezidensnek. Rendelőnk nagysága, felszereltsége és működése tökéletes helyszíne a háziorvos rezidensek oktatásának. (A 2023-ban gyakorlati képzését nálunk töltő háziorvos rezidens amikor megérkezett hozzánk, még nem akart önálló praxist, helyettesítéssel és ügyelettel szerette volna a jövedelmét megkeresni. A nálunk eltöltött gyakorlat hatására döntött mégis önálló praxis mellett, Győrújbarát egyik háziorvosa lett.)

PÉNZÜGYI BESZÁMOLÓ

A betegellátáshoz szükséges eszközök rendelkezésünkre állnak. A szükséges fogyóeszközöket (gyógyszerek, tűk, fecskendők, fertőtlenítőszerek, irodai eszközök, stb…) biztosítottam. A kisértékű eszközök beszerzését praxisunk szintén biztosította. Az orvosi számítógépes program éves fenntartási-fejlesztési díját, a várótermi TV miatti artisjus díjat és a telefon-internet-TV előfizetést, valamint a háziorvosi veszélyes hulladék szállításának költségeit az OLIKALMI ÉS TÁRSA KFT. állja. Az EESZT (Elektronikus Egészségügyi Szolgáltatási Tér) lehetővé teszi a leletek illetve receptek elektronikus kezelését. Mivel ez a rendszer a betegekkel kapcsolatos információ védelme miatt komoly informatikai hátteret igényel, informatikussal kötöttem szerződést, aki a gördülékeny betegellátás érdekében karbantartja a számítógépes rendszerünket. 2021-óta *mindkét asszisztensem napi 8 órában dolgozik*, mivel a praxis mérete és az ezzel járó adminisztratív leterheltségünk ezt igényli. Mindezekkel, az egyéb járulékos költségeket is belekalkulálva az OLIKALMI ÉS TÁRSA KFT. 2023-ben kb. 4.500.000 Ft-ot fordított a praxis fejlesztésére, fenntartására.

Emellett 2023-ban *„Új eszközök az alapellátás fejlesztésének szolgálatában”* EFOP pályázattal a kormányzat elindított egy eszközfejlesztést, amiben a háziorvosi praxisok tudtak orvosi eszközökre pályázni. Praxisunk több, összességében igen nagy értékű diagnosztikai és terápiás eszközre is pályázott és minden megpályázott eszközt kiszállítottak rendelőnkbe. Kaptunk labordiagnosztikai eszközöket, gyermek újraélesztésnél is használható defibrillátort, és több egészségmegőrzésben fontos orvosi mérőeszközt.

Az Egészségügyi IT Önkormányzatai továbbra is biztosítanak anyagi támogatást a praxis üzemeltetéséhez. Biztosítják a zánkai rendelő takarítását és annak minden költségét állják. A rezsi költségek közül a villany, fűtés és víz számlát szintén az IT állja. A balatonszepezdi rendelő pótolta a ÁNTSZ jelezte hiányosságokat és továbbra is ragaszkodik a heti kétszer 1 óra rendeléshez. A rendelő minden költségét a balatonszepezdi Önkormányzat állja. Ez az OLIKALMI ÉS TÁRSA KFT. pénzügyi működése szempontjából jelenleg létkérdés. Az orvosok és a szakdolgozók béremelését bértámogatás formájában kapja a praxis. A bértámogatás nem fedezi a bértábla szerinti bérünket, így azt a finanszírozásból kell kiegészítenem. Ez azért lényeges, mert a NEAK ellenőrzi, hogy a bértábla szerinti fizetéseket adom-e és fizetem azok járulékait… Ráadásul a legutóbbi szakdolgozói béremeléshez nem a bértámogatást emelte, hanem a finanszírozást. Ezzel két baj van. Az egyik az, hogy ez az összeg nem fedezi a bérköltséget, illetve míg a bértámogatás nem számít bele az iparűzési adó alapjába, addig a finanszírozás összege igen (vagyis ebből még azt is ki kell gazdálkodni). A finanszírozás fentebb részletezett átalakításával az indikátor rendszer került bevezetésre az ún. fix díj és a területi pótlék helyett (ami praxisunk esetén kb. 500.000 Ft/hó elvonását jelentette). Ezt az összeget az indikátor rendszer összege hivatott pótolni a háziorvos teljesítményének megfelelően, viszont a finanszírozásunk egy felülről zárt kasszából gazdálkodik. Ebből az következik, hogy minél több praxis eléri azt az indikátor értéket, ami után pénz jár, annál több felé oszlik a pénz, vagyis hiába dolgozunk többet, kb. ugyanannyit, vagy egyre kevesebb pénzt kapunk 1 indikátor pont után (praxisunkban a maximálisan elérhető 24 pontból 22 pontunk van és ugyanannyi pénzt kapunk utána, mint mikor a rendszer beindult és 11 pontunk volt… Ez kb. 400.000 Ft/hó). Ehhez hozzáadva az infláció okozta drágulást (amit a finanszírozás emelésének mértéke meg sem közelít), valamint az üzemanyagárak növekedését a KFT. pár százezer forint tartalékot képes csak biztosítani minden hónap végére. Mint fentebb írtam, kb. 4.500.000 Ft-ot fordított a praxis fejlesztésre, fenntartásra, ami átlag kb. 375.000 Ft/hó, vagyis az előző évekhez hasonlóan a cégem éves költségvetése alig tesz lehetővé tartalék felhalmozást. Jelenleg sajnos nagyobb fejlesztést nem képes kigazdálkodni a praxis, az IT támogatása nélkül pedig finanszírozhatatlanná válna. (A praxisra, vagyis a betegekre költhető pénzösszeg a havi finanszírozásom a bértámogatás nélkül, mínusz az a bértömeg, amivel kénytelen vagyok a fizetéseket kiegészíteni, mínusz iparűzési adó.)

Az **ügyeleti rendszer** központi ügyeletként működik a balatonfüredi Szakrendelőben (Balatonfüred, Csárda utca 1.). 2023. szeptemberétől Veszprém vármegyében is elindult az új ügyeleti rendszer. Az ügyeleti feladatok biztosítása már nem az Önkormányzatok feladata, hanem az NNK-é (Nemzeti Népegészségügyi Központ – régi ÁNTSZ) és az Országos Mentőszolgálat szervezi és irányítja. Az ügyeleti idő alapvetően két részre lett osztva. Hétköznap 16:00 – 22:00 óra között, illetve hétvégén és ünnepnapokon 8:00 – 14:00 óra között *háziorvosi ügyelet* működik, amikor orvos látja el az ügyeleti feladatokat. Az ügyeleti idő fennmaradó részében, vagyis hétköznap 22:00 és másnap reggel 8:00 óra között, illetve hétvégén és ünnepnapokon 14:00 és másnap reggel 8:00 óra között *sürgősségi ügyelet* működik, amikor vagy orvos, vagy mentőtiszt (illetve ún. okleveles kiterjesztett hatáskörű mentőápoló) látja el az ügyeleti teendőket. Az ügyeleti ellátásban a jogszabályi kötelezettségnek megfelelően részt veszek.

Zánka, 2024.01.24.

*Dr. Oláh Kálmán*OLIKALMI ÉS TÁRSA Kft. *háziorvos*